Կուսածաղիկ փոքր

Կուսածաղիկ փոքր (), շնամեռուկազգիների ընտանիքին պատկանող դեղաբույս։

Նկարագրություն 
Մշտադալար, բարակ հորիզոնական կոճղարմատով բազմամյա խոտաբույս է։ Քուղանման հավելյալ արմատները փնջերով աճում են 70 սմ երկարությամբ կոճղարմատի հանգույցներից։ Պառկած ցողունը ճյուղավոր է և 60 սմ երկարությամբ։ Ծաղկակիր ընձյուղները փռվող են և ուղղահայաց։ Հակադիր դասավորված, մերկ, կաշվեկերպ, կարճակոթ տերևների ծայրերը սրված են։ Կանաչ բաժակով և ձագարաձև կապտամանուշակագույն պսակով գեղեցիկ հնգանդամ ծաղիկներն աճում են տերևածոցերում՝ երկար ծաղկակիրների վրա։ Պսակի երկար նեղ խողովակն ավարտվում է լայնացած հետծալքով։ Տերևապտուղները երկարավուն են։

Տարածվածություն 
Կուսածաղիկը այգիներում և պուրակներում աճեցվող գեղազարդային թունավոր բույս է։ Հանդիպում է Երևանի շրջակայքում և բուսաբանական այգու տարածքում։

Նշանակություն 
Բուժական նպատակներով օգտագործում են բույսի վերգետնյա մասը, հաճախ տերևները։ Արտաքին կիրառման եղանակով օգտագործում են ցաների և մաշկային այլ հիվանդությունների բուժման համար։

Ծանոթագրություններ 

Դեղաբույսեր
Ծածկասերմեր
Շնամեռուկազգիներ
Բազմամյա բույսեր
Խոտաբույսեր